Narodna skupština
20180723

Zahvaljujem, predsedavajući. Uvaženi ministre sa saradnicima, poštovane kolege i koleginice narodni poslanici, uvaženi građani Srbije, za mene je najvažniji humanitarni karakter ovog zakona, jer on donosi mogućnost da pacijent koji čeka na presađivanje organa, a ima ih otprilike u Srbiji oko dve hiljade, ima i veće šanse da nastavi život. Dakle, ovo je nesumnjivo zakon koji će omogućiti da imamo više donora, da imamo više transplantacija i da teško obolelim građanima na ovaj način omogućimo novi život. Svakako da humanitarni karakter ovog zakona omogućava i dalji razvoj medicinskih centara u Srbiji, što je i razlog podnošenja mog amandmana. Jer, predlogom ovog zakona o ljudskim ćelijama i tkivima, definiše se, između ostalog i to koje zdravstvene ustanove mogu podneti zahtev za obavljanje poslova u toj oblasti. S obzirom na to da je ova oblast medicine koja se intenzivno razvija i nudi velike mogućnosti za lečenje, podnela sam amandman na član 3. ovog zakona, jer smatram da će se i zdravstvenim ustanovama koje obavljaju ove poslove omogućiti bolji uslovi u skladu sa savremenim mogućnostima u ovoj oblasti. Zahvaljujem.